Komisijos direktyva 2004/6/EB
2004 m. sausio 20 d.
nukrypstanti nuo Direktyvos 2001/15/EB, kad būtų atidėtas draudimo prekiauti tam tikrais produktais taikymas
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 3 d. Tarybos direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo [1], ypač į jos 4 straipsnio 2 dalį,
kadangi:
(1) 2001 m. vasario 15 d. Komisijos direktyva 2001/15/EB dėl medžiagų, kurios konkrečiais mitybos tikslais gali būti dedamos į specialios paskirties maisto produktus [2] konkrečiai nurodo tam tikras maistinių medžiagų kategorijas ir pamini kiekvienos jų chemines medžiagas, kurios gali būti naudojamos specialios paskirties maisto produktams gaminti. Ji numato, kad valstybės narės nuo 2004 m. balandžio 1 d. turi uždrausti prekiauti produktais, neatitinkančiais direktyvos nuostatų.
(2) priimant Direktyvą 2001/15/EB daug medžiagų, konkrečiais mitybos tikslais dedamų į tam tikrus specialios paskirties maisto produktus, kuriais yra prekiaujama kai kuriose valstybėse narėse, negalėtų būti įrašytos į tos direktyvos priedą, nes jų neįvertino Maisto produktų mokslinis komitetas (MPMK).
(3) Europos maisto saugos tarnybai baigus vertinti šias medžiagas, jas turėtų būti leista toliau naudoti gaminant produktus, kuriais prekiaujama iki šios direktyvos įsigaliojimo.
(4) Direktyvos 2001/15/EB 3 straipsnio b punkte numatyta 2004 m. balandžio 1 d. data verčia šią direktyvą į nacionalinius teisės aktus perkelti per trumpiausią terminą.
(5) dėl to turėtų būti numatyta nuostata, leidžianti nukrypti nuo Direktyvos 2001/15/EB.
(6) šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Nukrypstant nuo Direktyvos 2001/15/EB 3 straipsnio antrosios pastraipos b punkto tiek, kiek taikomi direktyvos 1 straipsnio 1 dalies pirmosios pastraipos reikalavimai, ir iki 2006 m. gruodžio 31 d. valstybės narės gali savo teritorijoje leisti toliau prekiauti produktais, turinčiais šios direktyvos priede išvardytas medžiagas, jeigu:
a) Europos maisto saugos tarnyba nepateikė nepalankios nuomonės dėl medžiagų, dedamų gaminant specialios paskirties maisto produktus, kurioms taikoma Direktyva 2001/15/EB;
b) minėta medžiaga naudojama gaminant vieną ar daugiau specialios paskirties maisto produktų, kuriais prekiaujama Bendrijoje šios direktyvos įsigaliojimo dieną.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. kovo 31 d., įgyvendina šią direktyvą. Jos pateikia Komisijai šių nuostatų tekstus bei šių nuostatų ir šios direktyvos koreliacijos lentelę.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Šis direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2004 m. sausio 29 d.